河中形胜
王思诚 (Yuan)
关设蒲津扼两壖，城临天堑控三边。朱甍杰构重华殿，翠琰穹题广孝泉。五老山高横晚照，二妃陵古起秋烟。龙门北顾思前圣，雷首南观忆昔贤。渡口铁牛唐室建，汾脽宝鼎汉家迁。海神望秩时仍故，河渎居歆岁不愆。城郭一般犹舜日，山河万古是尧天。蕨芽旧采余偏嗜，桑落新篘众所便。陶邑器成还苦窳，帝乡民杂更颠连。盛时楫让皇风被，叔世交侵霸习传。比屋可封今巳矣，画衣不犯亦茫然。五刑弼教焉能措，三木收威未易捐。少似夷齐能逊国，多如虞芮好争田。郡侯司牧铨衡重，部使分行黜陟专。持节我当勤察访，更弦汝在谨承宣。共期风化隆先代，咸五登三亿万年。